Polițiștii au efectuat percheziții la 19 adrese și au pus în mișcare 28 de mandate de aducere, majoritatea vizându-i pe Daniel Niculae, președintele clubului, liderul galeriei, Liviu Ungurean (Bocciu), dar și alți membri ai galeriei Rapidului. Totul extrem de convenabil: cu o zi înainte de a începe play-off-ul și fix în momentul în care Rapid traversa o perioadă foarte bună.
Dosarul, care bubuie convenabil exact în momentul în care lupta la titlu în Superliga este mai încinsă ca niciodată. Rapid a bătut, sâmbătă, pe FCSB cu 4-0 și a relansat campionatul. Cu o zi înainte de a începe play-off-ul Superligii bubuie acest dosar. Un dosar se pare mai vechi, dar ținut la sertar și dospit, iar apoi aruncat exact când trebuie.
Rapidiștii mai vechi nu se pot abține să nu se gândească că fix la fel proceda și Securitatea. Înaintea meciurilor importante, principalele vedete ale Rapidului erau luate puțin pe la secție și ținuți acolo pe timpul nopții.
Ce acuzații le sunt aduse celor de la Rapid
Mai pe scurt este vorba despre torțele introduse de suporteri pe stadioane. Liviu Ungurean este singurul lider de galerie din România acuzat de "grup infracțional" pentru că au fost introduse torțe pe stadioane, deși avem exemple cât se poate de recente că flutură torțele pe stadioanele din România. Pe stadioanele unde sunt și suporteri, că avem și stadioane unde cu greu se strâng câteva sute de oameni.
La meciul dintre Rapid și FCSB, suporterii celor de la FCSB aveau torțe de "le prisoseau" și au aruncat cu surplusul în suporterii Rapidului de la Tribuna 1. La meciul dintre Rapid și FCSB au fost prezente foarte multe oficialități, vedete sau oameni de cultură. Credeți că au venit pentru calitatea extraordinară a fotbalului? Nu! Au venit pentru spectacolul din tribune.
La meciul dintre cei de la Dinamo și cei de la UTA, suporterii celor două echipe s-au bătut la propriu cu torțe.
După o etapă de foc, cu torțe și fumigene aruncate pe toate stadioanele din România, Rapid este singura echipă cu stadionul suspendat parțial, cu liderul de galerie și președintele clubului săltați de mascați. De asemenea, există zvonuri că ar fi vizați și liderii de galerie de la Dinamo, dar sursele judiciare au lăsat să scurgă în presă doar ce trebuie.
De Revelion se lansează artificii, bombe, torțe, fumigene și nimeni nu pățește nimic. Pe alte stadioane se lansează torțe și fumigene, dar nu este nicio problemă. A intrat Rapid în lupta la titlu, e clar că totul devine o problemă.
Domnilor, dați titlul către FCSB și să încheiem circul ăsta aici. Dacă tot sunteți puși pe treabă, luați din toate galeriile, toți liderii de galerii, nu doar dintr-o parte. Altfel, nu faceți decât să arătați că Securitatea nu a murit, doar a evoluat.
Ce se zvonește
"Începând cu luna septembrie 2023 Ungurean Georgian-Liviu zis "Bocciu", liderul galeriei echipei sportive Rapid Bucureşti, a inițiat şi constituit un grup infracțional organizat împreună cu alte 3 persoane, la care au aderat alţi 13 membri ai galeriei, în scopul săvârşirii infracțiunilor de tulburarea ordinii şi liniştii publice, prevăzută de articolul 371 alin. (2) din Codul penal şi producerea, experimentarea, prelucrarea, deținerea, transportul, folosirea sau orice altă operațiune cu materii explozive, efectuate fără drept, faptă prev. şi ped. de art. 31 din Legea 126/1995, constând în aceea că la meciurile echipei de fotbal FC Rapid Bucureşti a coordonat activitatea infracțională de deținere, transport, introducere şi folosire a materialelor pirotehnice în incinta stadioanelor de fotbal în scopul distrugerii bunurilor şi a suprafeței terenului de joc, prin aruncarea pe aceasta de articole pirotehnice.
De asemenea, membrii grupului infracțional organizat beneficiau şi de sprijinul unor angajați din cadrul Clubului Sportiv Rapid Bucureşti, precum şi al altor suporteri din alte oraşe (Ploieşti, Iaşi), care îi ajutau în vederea introducerii şi ascunderii articolelor pirotehnice în stadioanele unde echipa FC Rapid Bucureşti urma să dispute partidele de fotbal", asta arată surse judiciare.
Comunicatul oficial al Poliției
Astăzi, 14 martie 2023, poliţiştii Direcției Generale de Poliţie a Municipiului București – Serviciul Grupuri Infracționale Violente pun în aplicare 19 mandate de percheziție domiciliară și 28 de mandate de aducere, în Municipiul București și județele Ilfov, Prahova și Iași, într-un dosar penal în care sunt efectuate cercetări sub aspectul săvârșirii infracțiunilor de constituirea unui grup infracțional organizat, distrugere prin incendiere, tulburarea ordinii publice prin violență asupra bunurilor, orice operațiuni cu articole pirotehnice fără drept, prevăzute de articolul 37 lit. a din Legea 126/1995.
Persoanele vizate vor fi conduse la audieri, în baza mandatelor de aducere care vor fi puse în aplicare, în vederea dispunerii măsurilor legale ce se impun.
Cercetările sunt continuate de către Parchetului de pe lângă Tribunalul București, împreună cu Serviciul Grupuri Infracționale Violente, sub aspectul săvârșirii infracțiunilor de constituirea unui grup infracțional organizat, distrugere prin incendiere si tulburarea ordinii și liniștii publice.
Acțiunea beneficiază de sprijinul Inspectoratului de Poliție Județean Iași, precum și de sprijinul echipelor de intervenție din cadrul Inspectoratului General al Jandarmeriei Române și al Direcției Generale de Jandarmi a Municipiului București.
Facem precizarea că efectuarea percheziţiei domiciliare este o etapă în cadrul procesului penal reglementată de Codul de procedură penală, ce are drept scop administrarea probatoriului necesar soluţionării cauzei, care nu poate, în nicio situaţie, să înfrângă principiul prezumţiei de nevinovăţie.